ભૂસ્તરશાસ્ત્રીઓ હિમાલયથી પણ પહેલા કચ્છપ્રદેશની ઉત્પત્તિ થઇ હોવાનું માને છે. કચ્છ પ્રદેશ ડુંગર, દરિયો અને રણનું પ્રાકૃતિક સૌદર્ય ધરાવતો સમૃધ્ધ પંથક છે. એક તરફ સાગરકાંઠો છે તો બીજી તરફ કુદરતનો બેમિસાલ કરિશ્મા ધરાવતું કચ્છનું અફાટ રણ છે. આ રણ રેતીની ઢુવાનું નહીં પણ ઉજ્જડ ખારોપાટ છે. દરિયાએ કચ્છી-માડુને વિશાળ દિલદિલેરી અને સાહસવૃત્તિ બક્ષ્યા છે, તો રણે એને ક્રૂર વાસ્તવિકતાઓ અને વિષમતાઓ વચ્ચે જીવન ટકાવી રાખવાનું શિખવ્યું છે.